
TEISĖJŲ TARYBA

NUTARIMAS
DĖL PRETENDENTŲ Į TEISĖJUS IR TEISĖJŲ ASMENS BYLŲ SUDARYMO IR TVARKYMO TAISYKLIŲ PATVIRTINIMO

2020 m. sausio 31 d. Nr. 13P-15-(7.1.2)
Vilnius

Vadovaudamasi Lietuvos Respublikos teismų įstatymo 124 straipsnio 5 dalimi, Lietuvos Respublikos nacionalinės teismų administracijos įstatymo 2 straipsnio 8, 9 ir 12 punktais, Teisėjų taryba n u t a r i a:
1. Patvirtinti Pretendentų į teisėjus ir teisėjų asmens bylų sudarymo ir tvarkymo taisykles (pridedama).
2. [bookmark: _Hlk26885708]Nustatyti, kad iki šio nutarimo įsigaliojimo suformuotų pretendentų į teisėjus ir teisėjų asmens bylų turiniui šis nutarimas taikomas vertinant dokumentus, pateiktus po šio nutarimo įsigaliojimo.



	Pirmininkas

	Algimantas Valantinas

	
	

	Teisėjų tarybos narė, 
atliekanti sekretoriaus funkcijas
	
Loreta Braždienė       
	
	











	
	PATVIRTINTA
[bookmark: _GoBack]Teisėjų tarybos 2020 m. sausio 31 d. nutarimu Nr. 13P-15-(7.1.2)



PRETENDENTŲ Į TEISĖJUS IR TEISĖJŲ ASMENS BYLŲ SUDARYMO IR 
TVARKYMO TAISYKLĖS

I SKYRIUS
BENDROSIOS NUOSTATOS

1. Pretendentų į teisėjus ir teisėjų asmens bylų sudarymo ir tvarkymo taisyklės (toliau  – Taisyklės) reglamentuoja pretendentų į teisėjus ir teisėjų asmens bylų (toliau – asmens byla) sudarymui ir tvarkymui taikomus reikalavimus, apimančius asmens bylas sudarančių dokumentų rinkimo, asmens bylų formavimo, jų dokumentų atnaujinimo, asmens bylų ar jų duomenų teikimo, saugojimo, užbaigtų asmens bylų tvarkymo ir naikinimo principus.  
2. Šiose Taisyklėse vartojamos sąvokos:
2.1. Pretendentai į teisėjus – asmenys, siekiantys laikyti pretendentų į teisėjus egzaminą; būti įrašyti į Pretendentų į laisvas apylinkės teismo teisėjų vietas sąrašą; tapti aukštesnės pakopos teismo teisėjais.
2.2. Kitos šiose Taisyklėse vartojamos sąvokos atitinka Lietuvos Respublikos teismų įstatyme ir kituose Lietuvos Respublikos teisės aktuose vartojamas sąvokas. 
3. Šiose Taisyklėse nustatyti asmens bylų sudarymo ir tvarkymo reikalavimai taikomi tiek, kiek tų klausimų nereglamentuoja Lietuvos Respublikos įstatymai ir (arba) jų pagrindu priimti kiti teisės aktai.

II SKYRIUS
PRETENDENTŲ Į TEISĖJUS IR TEISĖJŲ ASMENS BYLŲ SUDARYMAS

4. Asmens bylas sudarantys dokumentai  renkami tik teisės aktų nustatyta tvarka ir pagrindais. 
5. Pretendento į teisėjus asmens byla pradedama formuoti gavus asmens prašymą laikyti pretendentų į teisėjus egzaminą, įrašyti į Pretendentų į laisvas apylinkės teismo teisėjų vietas sąrašą, Teisėjų karjeros siekiančių asmenų registrą bei pateikus kitus teisės aktuose nustatytus dokumentus.  
6. Pretendento į teisėjus asmens byla sudaroma iš:
6.1. dokumentų, teisės aktų nustatyta tvarka patvirtintų jų kopijų ar nuorašų, kuriuos pretendentas į teisėjus pateikia Nacionalinei teismų administracijai (toliau – Administracija) pagal Lietuvos Respublikos teismų įstatymą, Asmenų įrašymo į Pretendentų į laisvas apylinkės teismo teisėjų vietas sąrašą tvarkos aprašą, patvirtintą Teisėjų tarybos 2015 m. birželio 26 d. nutarimu Nr. 13P-93-(7.1.2) „Dėl Asmenų įrašymo į Pretendentų į laisvas apylinkės teismo teisėjų vietas sąrašą tvarkos aprašo patvirtinimo“ (toliau – Asmenų įrašymo į Pretendentų į laisvas apylinkės teismo teisėjų vietas sąrašą tvarkos aprašas), Asmenų įrašymo į Teisėjų karjeros siekiančių asmenų registrą ir duomenų bazes tvarkos aprašą, patvirtintą Teisėjų tarybos 2015 m. birželio 26 d. nutarimu Nr. 13P-92-(7.1.2) „Dėl Asmenų įrašymo į Teisėjų karjeros siekiančių asmenų registrą ir duomenų bazes tvarkos aprašo patvirtinimo“ (toliau – Asmenų įrašymo į Teisėjų karjeros siekiančių asmenų registrą ir duomenų bazes tvarkos aprašas);
6.2. kitų asmenų, valstybės ar savivaldybių institucijų, įstaigų, įmonių ar organizacijų ir (arba) registrų, esamų ir buvusių darboviečių bei atitinkamos teisininko profesijos savivaldos institucijos pateiktos medžiagos, tiesiogiai susijusios su konkrečiu pretendentu į teisėjus, pagal Teismų įstatymą, Asmenų įrašymo į Pretendentų į laisvas apylinkės teismo teisėjų vietas sąrašą tvarkos aprašą,  Asmenų įrašymo į Teisėjų karjeros siekiančių asmenų registrą ir duomenų bazes tvarkos aprašą;
6.3.  Pretendentų į teisėjus egzamino komisijos pateiktų dokumentų, nurodytų Pretendentų į teisėjus egzamino komisijos nuostatuose, patvirtintuose Teisėjų tarybos 2019 m. gruodžio 13 d. nutarimu Nr. 13P-206-(7.1.2) „Dėl Pretendentų į teisėjus egzamino komisijos nuostatų patvirtinimo“;
6.4. Administracijos direktoriaus įsakymų kopijų ar nuorašų pagal Asmenų įrašymo į Pretendentų į laisvas apylinkės teismo teisėjų vietas sąrašą tvarkos aprašą, Asmenų įrašymo į Teisėjų karjeros siekiančių asmenų registrą ir duomenų bazes tvarkos aprašą.
7. Teisėjo asmens byla pradedama formuoti Teismų įstatymo nustatyta tvarka paskyrus asmenį į teisėjo pareigas.
8. Teisėjo, išskyrus Lietuvos Aukščiausiojo Teismo teisėjus, paskirtus ne iš teisėjų, asmens byla sudaroma pretendento į teisėjus asmens bylos pagrindu.
9. Teisėjo asmens bylą, be šių Taisyklių 6 punkte nurodytų dokumentų, papildomai sudaro:
9.1. [bookmark: _Hlk26772652]pagal Teismų įstatymą priimtų dokumentų kopijos ar jų nuorašai dėl asmens paskyrimo į teisėjo pareigas, priesaikos, paaukštinimo, perkėlimo, nušalinimo, atleidimo iš pareigų, dėl asmens skyrimo teismo pirmininku, pirmininko pavaduotoju, skyriaus pirmininku ir atleidimo iš šių pareigų.
9.2. Nuolatinės teisėjų veiklos vertinimo komisijos ir jos narių suformuoti dokumentai pagal Teisėjų veikos vertinimo tvarkos aprašą, patvirtintą Teisėjų tarybos 2014 m. spalio 31 d. nutarimu Nr. 13P-135-(7.1.2) „Dėl Teisėjų veiklos vertinimo tvarkos aprašo patvirtinimo“;
9.3. Teisėjo atžvilgiu priimti Teisėjų etikos ir drausmės komisijos sprendimai.
10. Kartu su teisėjo asmens byla yra saugoma Teisėjų garbės teismo išnagrinėta drausmės byla.
11. Lietuvos Aukščiausiojo Teismo teisėjo, paskirto ne iš teisėjų, asmens byla sudaroma iš:
11.1. dokumentų, teisės aktų nustatyta tvarka patvirtintų jų kopijų ar nuorašų, kuriuos asmuo pateikia Administracijai mutatis mutandis pagal Asmenų įrašymo į Teisėjų karjeros siekiančių asmenų registrą ir duomenų bazes tvarkos aprašo 5.2, 6.1, 6.2 papunkčius ir 12 punktą, taip pat asmens prašymo kopijos ar nuorašo skirti jį Lietuvos Aukščiausiojo Teismo teisėju, jei toks prašymas buvo;
11.2.  šių Taisyklių 9 punkte nurodytų dokumentų.
12. Pretendento į teisėjus asmens bylos viršelyje užrašoma pretendento į teisėjus vardas ir pavardė.
13. Teisėjo asmens bylos viršelyje užrašomi: teisėjo vardas ir pavardė, teismo pavadinimas, o kai teismas sudarytas iš teismo rūmų, – teismo rūmų, kuriuose teisėjas eina pareigas, pavadinimas, teismo kodas pagal Teismų kodų sąrašą, patvirtintą Teisėjų tarybos 2006 m. birželio 9 d. nutarimu Nr. 13P-475 „Dėl Numerių suteikimo teisminio proceso byloms Lietuvos Respublikos teismuose taisyklių, Teismų kodų sąrašo patvirtinimo ir Teismų tarybos 2004 m. spalio 8 d. nutarimo Nr. 280 „Dėl Lietuvos Respublikos teismų (išskyrus Lietuvos Aukščiausiąjį Teismą) raštvedybos ir archyvų tvarkymo taisyklių patvirtinimo“ pakeitimo“, bei teisėjo etato numeris pagal Administracijos tvarkomą Lietuvos Respublikos teismų teisėjų sąrašą.
14.   Į asmens bylą dokumentai segami chronologine tvarka: pirmasis dokumentas –  Administracijoje anksčiausiai gautas, paskutinis – vėliausiai gautas dokumentas.
15. Asmens byla sudaroma ne daugiau kaip iš 200 lapų. Jei lapų yra daugiau, sudaromas kitas asmens bylos tomas. 
16. Asmens bylose nekaupiami dokumentai, kurie nebeturi išliekamosios vertės dėl to, kad  pretendentas į teisėjus ar teisėjas Administracijai pateikė atnaujintus dokumentus. Atnaujintais dokumentais asmens bylose nekeičiami tie, kurių pagrindu buvo priimti Administracijos sprendimai pagal Asmenų įrašymo į Pretendentų į laisvas apylinkės teismo teisėjų vietas sąrašą tvarkos aprašą, Asmenų įrašymo į Teisėjų karjeros siekiančių asmenų registrą ir duomenų bazes tvarkos aprašą. 
III SKYRIUS
ASMENS BYLŲ TVARKYMAS

17.  Asmens bylas tvarko Administracija vadovaudamasi šiomis Taisyklėmis, taip pat Teismų įstatymu, Lietuvos Respublikos dokumentų ir archyvų įstatymu, Dokumentų tvarkymo ir apskaitos taisyklėmis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo“ (toliau – Dokumentų tvarkymo ir apskaitos taisyklės), Bendrųjų dokumentų saugojimo terminų rodykle, patvirtinta Lietuvos vyriausiojo archyvaro 2011 m. kovo 9 d. įsakymu Nr. V-100 „Dėl Bendrųjų dokumentų saugojimo terminų rodyklės patvirtinimo“, Nacionalinės teismų administracijos darbo reglamentu, patvirtintu Nacionalinės teismų administracijos direktoriaus 2014 m. spalio 2 d. įsakymu Nr. 6P-199-(1.1) „Dėl Nacionalinės teismų administracijos darbo reglamento patvirtinimo“, Asmenų įrašymo į Pretendentų į laisvas apylinkės teismo teisėjų vietas sąrašą tvarkos aprašu, Asmenų įrašymo į Teisėjų karjeros siekiančių asmenų registrą ir duomenų bazes tvarkos aprašu.
18. Asmens bylose esantys asmens duomenys tvarkomi laikantis 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1), Lietuvos Respublikos asmens duomenų teisinės apsaugos įstatyme, Asmens duomenų tvarkymo Nacionalinėje teismų administracijoje taisyklėse, patvirtintose Nacionalinės teismų administracijos direktoriaus 2018 m. rugsėjo 12 d. įsakymu Nr. 6P-80-(1.1) „Dėl Asmens duomenų tvarkymo Nacionalinėje teismų administracijoje taisyklių patvirtinimo“, ir kituose teisės aktuose, reglamentuojančiuose asmens duomenų tvarkymą ir apsaugą, nustatytų asmens duomenų tvarkymo reikalavimų. 
19. Administracija įgyvendina organizacines ir technines saugumo priemones, skirtas užtikrinti tinkamam asmens bylų tvarkymui ir saugojimui, asmens duomenų saugumui, taip pat apsaugai nuo duomenų tvarkymo be leidimo arba neteisėto duomenų tvarkymo ir nuo netyčinio praradimo, sunaikinimo ar sugadinimo.
20. Teisė tvarkyti asmens bylas ir juose esančius duomenis (tarp jų ir asmens duomenis) suteikiama tik tiems Administracijos darbuotojams, kuriems asmens byla bei joje esantys duomenys yra reikalingi jų funkcijoms vykdyti.
21. Asmens bylos turi būti saugomos rakinamose spintose, seifuose arba patalpose.
22. Asmens bylas ar jų duomenis Administracija teikia teismų sistemos veiklą reglamentuojančių įstatymų pagrindais ir atvejais vykdydama savo funkcijas, taip pat kitų įstatymų nustatytais pagrindais ir atvejais bei tik tiems subjektams, kuriems duomenis teikti Administraciją šie teisės aktai įpareigoja.  
23. Asmens byla gali būti teikiama pagal šių Taisyklių 22 punktą su ja susipažinti atvykus į Administraciją. Susipažinimo su asmens bylomis atvykus į Administraciją faktas fiksuojamas Susipažinimo su pretendentų į teisėjus ir teisėjų asmens bylomis apskaitos žurnale, kurio pavyzdinė forma nustatyta šių Taisyklių priede. Šiame apskaitos žurnale nefiksuojami asmens bylų ar jų duomenų teikimo atvejai, kai Administracija juos teikia teismų sistemos veiklą reglamentuojančių įstatymų nustatytais pagrindais ir atvejais vykdydama savo funkcijas, taip pat kai asmens bylas tvarko tiesiogiai už tai atsakingi savo funkcijas vykdantys Administracijos darbuotojai. Administracijos archyvui saugoti perduotos asmens bylos iš jo teikiamos apie tai fiksuojant Dokumentų tvarkymo ir apskaitos taisyklėse nustatytos formos žurnale.  
24. Administracijoje su ne savo asmens byla susipažįstančiam asmeniui draudžiama fotografuoti ar kitaip fiksuoti asmens bylos medžiagą.
25. [bookmark: _Hlk26796003]Pretendentų į teisėjus asmens bylos visą jų saugojimo laiką gali būti saugomos neperduodant jų į Administracijos archyvą. Jei užbaigtos pretendentų į teisėjus bylos perduodamos saugoti į Administracijos archyvą, šiam tikslui jos gali būti atskirai netvarkomos. Pretendentų į teisėjus asmens bylos laikomos užbaigtomis nuo Administracijos sprendimo išbraukti asmenį iš Pretendentų į laisvas apylinkės teismo teisėjų vietas sąrašo, Karjeros siekiančių asmenų registro ar sprendimo, kuriuo asmeniui neleidžiama laikyti pretendentų į teisėjus egzamino arba ši teisė panaikinama.
26. Užbaigtos ir sutvarkytos teisėjų asmens bylos perduodamos saugoti į Administracijos archyvą. Teisėjų asmens bylos šiuo tikslu tvarkomos praėjus vieneriems metams po jų užbaigimo. Teisėjų asmens bylos laikomos užbaigtomis nuo asmens atleidimo iš teisėjo pareigų. 
27. Užbaigtos teisėjo asmens bylos dokumentai išdėstomi chronologine tvarka, bylos tvarkymas baigiamas jos įforminimu: rašomas bylos baigiamasis įrašas ir bylos antraštinis lapas. Baigiamajame įraše nurodomas bylos lapų skaičius. Antraštiniame lape nurodomi bylos aprašymo duomenys: teisėjo vardas bei pavardė, bylos indeksas, chronologinės ribos ar data, bylos saugojimo terminas. Jeigu kartu su teisėjo asmens byla saugoma Teisėjų garbės teismo byla, apie tai pažymima antraštiniame teisėjo asmens bylos lape. Jeigu teisėjo pavardė ir (arba) vardas per teisėjo pareigų ėjimo laikotarpį pasikeitė, teisėjo asmens bylos antraštėje rašomi teisės akte dėl atleidimo iš pareigų nurodyti asmenvardžiai. 
28. Teisėjo asmens byla, kuri jau buvo įrašyta į bylų apyrašą, bet buvo tęsiama ir papildyta naujais dokumentais, tvarkoma iš naujo: sunumeruojami papildomi bylos lapai, kurių numeracija tęsiama eilės tvarka, rašomas naujas bylos baigiamasis įrašas ir antraštinis lapas, patikslinant chronologines ribas ir, jei reikia, antraštę. Naujas antraštinis lapas dedamas bylos pradžioje, baigiamasis įrašas – gale. Buvęs antraštinis lapas ir baigiamasis įrašas byloje paliekami, jų lapai nenumeruojami.
29. [bookmark: _Hlk26863194]Pasibaigus Dokumentų ir archyvų įstatyme nurodytam terminui, Administracija teisėjų asmens bylas perduoda saugoti Lietuvos valstybės naujajam archyvui Lietuvos vyriausiojo archyvaro nustatyta tvarka. 
30. [bookmark: _Hlk26862727]Sprendimai dėl asmens bylų naikinimo priimami ir asmens bylos naikinamos vadovaujantis Dokumentų tvarkymo ir apskaitos taisyklių reikalavimais. Asmens bylų dokumentai bei jų kopijos turi būti sunaikinti taip, kad šių dokumentų nebūtų galima atkurti ir atpažinti jų turinio. 

IV SKYRIUS
BAIGIAMOSIOS NUOSTATOS 

31. Asmenims, pažeidusiems šių Taisyklių nuostatas, taikoma įstatymuose numatyta atsakomybė. 

_________________

	Pretendentų į teisėjus ir teisėjų asmens bylų tvarkymo taisyklių
priedas

	


(Susipažinimo su pretendentų į teisėjus ir teisėjų asmens bylomis apskaitos žurnalo forma)
NACIONALINĖS TEISMŲ ADMINISTRACIJOS
SUSIPAŽINIMO SU PRETENDENTŲ Į TEISĖJUS IR TEISĖJŲ ASMENS BYLOMIS APSKAITOS ŽURNALAS

